**II. PROCEDURA**

Procedura e aplikimit bazohet në kriteret dhe afatet e përcaktuara në Vendimin të Këshillit të Ministrave nr. 281, datë 13.04.2016 “*Për përcaktimin e kritereve e të afateve të kërkesë propozimeve për mbështetje financiare të projekteve në fushën e turizmit*”.

II.1 DOKUMENTACIONI

**1.** Të paraqesin dokumentacionin e nevojshëm lidhur me statusin e tyre juridik provuar me ekstraktin e regjistrimit dhe ekstraktin historik, si subjekt, NUIS-in, sa vijon:

a) Vërtetim nga Gjykata që nuk janë në proces falimentimi dhe a/1) Vërtetim nga Zyra Përmbarimore se kapitalet e tij nuk janë në proces ekzekutimi nga përmbaruesit;

b) Vërtetim nga Gjykata që nuk janë subjekt i procedurave për deklarimin e falimentimit dhe b/1) Vërtetim nga Gjykata nuk ka një urdhër likuidimi të detyruar ose administrimi, ose nuk ka një marrëveshje me kreditorët, ose ndonjë procedurë tjetër të ngjashme;

c) Vërtetim nga Gjykata dhe c/1) vërtetim të gjendjes gjyqësore (Dëshmi Penaliteti) që nuk janë dënuar me vendim gjykate të formës së prerë për vepra që lidhen me veprimtarinë profesionale si person juridik, ortak apo aksioner i shoqërisë;

ç) Vërtetim nga Drejtoria e Tatimeve që kanë përmbushur detyrimet për pagimin e tatimeve, në përputhje me legjislacionin shqiptar ose me dispozitat e zbatueshme në shtetin e origjinës;

d) Vërtetim nga Drejtoria e Tatimeve që kanë përmbushur detyrimet për derdhjen e kontributeve të sigurimeve shoqërore, në përputhje me legjislacionin shqiptar ose me dispozitat e zbatueshme në shtetin e origjinës;

1. Dokumentacionin që demonstrojnë që janë në gjendje të financojnë 100 % të të gjitha kostove të projektit të propozuar përpara përfundimit të tij, konkretisht:

* Kopje të certifikuara të bilanceve të 2 (dy) viteve të fundit, të paraqitura në autoritetet përkatëse;
* Raportet e auditit financiar, të certifikuara nga një subjekt i licensuar auditimi;
* Kopje të deklaratave të xhiros vjetore.

1. Në formularin e aplikimit të paraqesin argumente në mbështetje të propozimeve, që justifikojnë financimin e projekteve të rëndësishme të paraqitura prej tyre, si dhe argumente që çmimet janë të bazuara në referenca.
2. Në aplikimin e paraqitur nga subjektet aplikuese duhet të parashikohen edhe shpenzimet për auditimin e projektit.

**5.** Aplikuesi duhet të paraqesë edhe dokumentet e mëposhtme:

a) Nëse aplikon si person fizik, duhet të paraqitet një CV dhe një portofol i veprimtarisë së aplikuesit;

b) Nëse aplikon si person juridik, duhet të paraqitet një CV e subjektit dhe një portofol i veprimtarisë së tij të deritanishme;

c) Vërtetim i llogarisë bankare të aplikantit;

d) Konfirmim për bashkëfinancimin e projektit të propozuar (nëse ka).

e) Deklaratë e aplikuesit që nuk detyrohet për auditim ligjor të pasqyrave financiare (kur kjo është e aplikueshme).

*\* Kur aplikuesi është i huaj ai duhet të vërtetojë që i plotëson të gjitha kriteret e vendimit nr. 281, datë 13.04.2016, si dhe dokumentacionin e renditur më sipër. Nëse dokumentat e sipërpërmendura nuk lëshohen në shtetin e origjinës, atëherë mjafton një deklaratë noteriale me shkrim nga ana e tij.*

II. 2 METODA E APLIKIMIT

Formulari i aplikimit i plotësuar, së bashku me dokumentacionin mbështetës duhet të dorëzohen dorazi ose me postë, brenda datës 05 Nëntor 2022, pranë Protokollit të Ministrisë së Turizmit dhe Mjedisit, në adresën:

MINISTRIA E TURIZMIT DHE MJEDISIT

*Bulevardi “Dëshmorët e Kombit”, nr. 1, 1001, Tiranë*.

Sipër zarfit të shkruhet qartësisht:

*Drejtuar: Ministrisë së Turizmit dhe Mjedisit; Aplikim për përfitimin e mbështetjes financiare në fushën e turizmit; Emri i aplikantit; Titulli projektit.*

Sqarojmë se dokumentacioni i dorëzuar nuk mund të tërhiqet, por në rast interesi ju vihet në dispozicion fotokopje e tij.

II.3 FINANCIMI

Fondi në dispozicion për këtë thirrje për projekt propozime është 40,500,000 Lekë me TVSH.

Për realizimin e projekteve konkurruese turistike, skema e financimit do të mbulojë deri në 50% të kostove të projektit të pranuara e të miratuara nga Ministria e Turizmit dhe Mjedisit.

Projektet për të cilat kërkohet një financim që kalon 50% të fondit buxhetor vjetor të parashikuar në buxhetin e shtetit, miratohen me Vendim të Këshillit të Ministrave.

Financimi nga Buxheti i shtetit nuk mund të jepet më tepër se një herë në vit për të njëjtin subjekt konkurrues.

Shpenzimet e nevojshme për shpërblimin e ekspertëve të pavarur do të mbulohen nga fondi buxhetor i parashikuar për mbështetjen financiare të projekteve turistike.

Ky fond shkon për projekte që zhvillohen në të gjithë territorin e Republikës së Shqipërisë.

II. 4 VLERËSIMI I KËRKESË PROPOZIMEVE

Vlerësimi do të kryhet nga Komisioni i Përzgjedhjes së Projekteve në Turizëm i ngritur me Vendim të Këshillit të Ministrave nr. 325 datë 31.05.2018 “*Për përcaktimin e anëtarëve të Komisionit të Përzgjedhjes së Projekteve”.*

Komisioni klasifikon dhe përzgjedh projektet në fushën e turizmit brenda 5 (pesë) ditëve pune, pas përfundimit të afatit 30 (tridhjetë) ditor të parashikuar për paraqitjen e dokumentacionit nga subjektet e interesuara që kanë paraqitur kërkesë propozime për mbështetje financiare. Procesi i përzgjedhjes së kërkesë propozimeve kryhet në fazat e mëposhtme:

* Vlerësimi i personit fizik/juridik dhe dokumentacionit të dorëzuar për plotësimin e kritereve;
* Vlerësimi ipërmbajtjes së projektit për subjektet që kanë dorëzuar dokumentacionin e plotë.

Ministri, brenda 3 (tre) ditësh pas paraqitjes së propozimeve nga Komisioni, miraton projektet në fushën e turizmit, të cilat do të përfitojnë financim.

Nëse kërkesë propozimi përzgjidhet nga Komisionin i Përzgjedhjes së Projekteve dhe miratohet nga Ministri, procedohet me njoftimin e aplikuesit brenda 2 (dy) ditëve për nënshkrimin e kontratës.

Nënshkrimi i kontratës kryhet nga Ministri ose një person tjetër i autorizuar prej tij.

Procesi i monitorimit të realizimit të projektit të përzgjedhur, kryhet nga Ministria e Turizmit dhe Mjedisit pas lidhjes së kontratës dhe fillimit të projektit.